Protea-vroue verdien meer toetswedstrydeSuné Luus en Heather Knight. Foto: Twitter. Reënweer het weliswaar die laaste sê in die toets tussen die Protea-vrouekrieketspan en Engeland in Taunton gehad, maar die Suid-Afrikaners het beslis gewys dat hulle meer kanse op die rooibalkrieketverhoog verdien. Ja, Nat Sciver en Alice Davidson-Richards se vennootskap van 207 lopies was ’n goeie leerskool – toetskrieket is beslis ’n taai uitdaging – maar daar was ook ’n hele paar Suid-Afrikaanse hoogtepunte. Dink net aan Marizanne Kapp se spogkolfbeurte (150 en 43*), Anneke Bosch se boulwerk en Tumi Sekhukhune se uitstekende walgooipoging (33* van 134 aflewerings) in die Proteas se tweede kolfbeurt. Omdat Suid-Afrika so min toetse speel, het ’n rits spelers hul buiging in afgelope wedstryd gemaak, onder wie Suné Luus. “Dit was ’n splinternuwe ervaring vir die meeste van ons, maar ek dink die spelers het dit baie geniet. Selfs toe dinge nie heeltemal volgens plan verloop het nie, was ’n glimlag nooit te ver weg nie,” het die Protea-kaptein gesê. “Terselfdertyd was dit ook baie opwindend en ons het baie positiewe terugvoer oor ons spel gekry. Tumi se kolfbeurt was die toonbeeld van durf en veggees. Hopelik kry ons in die toekoms weer ’n geleentheid om in ’n toets te speel.” Die eerste eendagkrieketwedstryd tussen die twee lande word Maandag in Northampton beslis. Suid-Afrika 284/10 in 91.4 boulbeurte: Marizanne Kapp 150, Anneke Bosch 30 en Kate Cross 4/63. Engeland 417/8 in 120 boulbeurte: Nat Sciver 169*, Alice Davidson-Richards 107 en Anneke Bosch 3/77. Suid-Afrika 181/5 in 68.1 boulbeurte: Marizanne Kapp 43*, Lizelle Lee 36 en Issy Wong 2/46. RESULT | MATCH DRAWN ???? Tumi Sekhukhune personified the #MomentumProteas fighting spirit as she frustrated the England Women bowlers on the final day, facing 134 balls for her unbeaten 33 runs, having come to the crease late on Day 3. #ENGvSA #AlwaysRising #BePartOfIt pic.twitter.com/eyhuqk8PZo — Cricket South Africa (@OfficialCSA) June 30, 2022